ธปท.เผยยังมีธนบัตรที่ระลึกฉลองสิริราชสมบัติครบ 70 ปีเหลือ
ธปท.เผยธนาคารพาณิชย์บางแห่งได้ทยอยขอเบิกธนบัตรที่ระลึกเพิ่มเพื่อจ่ายแลกให้กับประชาชนแล้ว หลังประชาชนทยอยแลกจำนวนมาก
9 มิ.ย. 2559

ธปท.เผยธนาคารพาณิชย์บางแห่งได้ทยอยขอเบิกธนบัตรที่ระลึกเพิ่มเพื่อจ่ายแลกให้กับประชาชนแล้ว หลังประชาชนทยอยแลกจำนวนมาก
เมื่อวันที่ 9 มิ.ย. นายวรพร ตั้งสง่าศักดิ์ศรี ผู้ช่วยผู้ว่าการ สายออกบัตรธนาคาร ธปท. แจ้งว่า ธนาคารพาณิชย์ และสถาบันการเงินเฉพาะกิจที่ให้บริการแลกธนบัตรที่ระลึกเฉลิมพระเกียรติพระบาทสมเด็จพระเจ้าอยู่หัว เนื่องในโอกาสฉลองสิริราชสมบัติครบ 70 ปี ในวันที่ 9 มิ.ย. 2559 ได้รายงานสรุปได้ว่า การจ่ายแลกธนบัตรที่ระลึกฯ สำหรับในเขตกรุงเทพฯ และปริมณฑล ในวันแรกนั้น สาขาหลักส่วนใหญ่จ่ายแลกหมดแล้ว แต่ยังคงมีเหลือในบางสาขาย่อยๆ และในวันนี้ ธนาคารพาณิชย์บางแห่งได้ทยอยขอเบิกธนบัตรที่ระลึกเพิ่มจาก ธปท. สำหรับจ่ายแลกให้กับประชาชนในวันต่อๆไปแล้ว
สำหรับธนบัตรที่ระลึกฯ นี้มีการจัดพิมพ์ทั้งสิ้น 20 ล้านฉบับ มีความกว้าง 89 มิลลิเมตร ความยาว 162 มิลลิเมตร และมีลักษณะต่อต้านการปลอมแปลง ที่สำคัญดังนี้ 1. ภาพประธานด้านหน้าและด้านหลัง พิมพ์ด้วยลายพิมพ์เส้นนูน มีลักษณะคมชัด จะรู้สึกสะดุดเมื่อสัมผัสด้วยปลายนิ้วมือ 2. ตัวเลขไทย “๗๐” ที่ด้านหน้าและด้านหลังธนบัตร พิมพ์ด้วยหมึกพิมพ์พิเศษ เมื่อพลิกไปมาจะเป็นประกายระยิบระยับ 3. ตัวเลขอารบิก “70” ที่ด้านหลังธนบัตร พิมพ์ด้วยหมึกพิมพ์พิเศษสลับสีเมื่อพลิกไปมา จะเปลี่ยนจากสีทองเป็นสีเขียว 4. ภายในรูปพระครุฑพ่าห์ที่ด้านหน้าธนบัตร มีตัวเลขแฝงเป็นตัวเลขอารบิก “70” ซ่อนไว้จะมองเห็นได้เมื่อเอียงธนบัตรเข้าหาแสงสว่าง และ 5. ลายรัศมีและลายพื้นเบื้องหลังภาพประธานทั้งด้านหน้าและด้านหลังธนบัตร จะเปลี่ยนเป็นสีเหลืองเรืองแสง เมื่อส่องภายใต้รังสีเหนือม่วง